அலகாபாத் உயர்நீதிமன்றத்தின் அயோத்தி தொடர்பான தீர்ப்பின் மீதான மேல்முறையீடு உச்சநீதிமன்றத்தில் விசாரணைக்கு வருவதற்கு மூன்று நாட்களுக்க முன்பு அமித்ஷா இவ்வாறு பேசியுள்ளார். இவ்வாறு இவர் பேசியதை, உச்சநீதிமன்ற நீதிபதிகளுக்கு விடுக்கப்பட்ட எச்சரிக்கையாகப் பார்க்கப்பட வேண்டியதாகும். அதாவது (ஆர்எஸ்எஸ்/பாஜகவின் கருத்தின்படி) அயோத்தி விவகாரத்தில் உச்சநீதிமன்றம் அளித்திடும் தீர்ப்பு, “மக்களின் நம்பிக்கையை உடைக்கக்கூடிய விதத்தில்” அமைந்துவிடக்கூடாது என்பதும், இவர்கள் ஏற்றுக்கொள்ளக்கூடிய விதத்தில் உச்சநீதிமன்றத்தின் தீர்ப்பு அமைந்திட வேண்டும் என்பதுமேயாகும். அயோத்தி விவகாரத்தில் தங்களுக்குச் சாதகமாக தீர்ப்பு வழங்கப்பட வேண்டும் என்பதற்காக நீதிமன்றத்திற்கு பல்வேறு வடிவங்களில் நிர்ப்பந்தம் அளித்து வருகிறார்கள். ராமர் கோவில் கட்டுவதற்கான கட்டடத்தை ஏற்படுத்தும் விதத்தில் மத்திய அரசு உரிய நாடாளுமன்ற நடவடிக்கைகளை எடுத்திட வேண்டும் என்று ஒரு பக்கத்தில் கோரிக்கை வைத்து இயங்கிக் கொண்டிருக்கிறார்கள். ஆர்எஸ்எஸ் தலைவரான மோகன் பகவத், விஜயதசமி அன்று ஆற்றிய உரையின்போது, தாங்கள் உச்சநீதிமன்றத்தின் தீர்ப்புக்காகக் காத்துக்கொண்டிருப்பதாகப் பேசியிருக்கிறார். இவை அனைத்துமே உச்சநீதிமன்றம் அயோத்தி பிரச்சனையின்மீது விரைந்து தீர்ப்பினை வழங்கிட வேண்டும் என்று நிர்ப்பந்தம் அளிப்பதற்கான நடவடிக்கைகளேயாகும்.